**השינוי ברעיון המצפון אצל ארנדט ב-1970**

**חובב עקיבא כהן**

**תקציר**

דמותה של חנה ארנדט מסמלת לא פעם חשיבה אחרת. ארנדט חידשה מושגים רבים באמצעות חשיבתה תאורטית פוליטית יוצאת דופן. בין מושגים אלו נמצא מושג המצפון. דיון במושג פילוסופי זה מהווה רקע לחלק ניכר מכתביה. שנת 1970 היא נקודת ציון בה התחולל שינוי ביחסה של ארנדט לרעיון המצפון. ארנדט דנה בתוכנו ובמקומו של המצפון בשדה הפוליטי במאמר 'הרהורים: אי ציות אזרחי'. בנוסף מבחינה פילוסופית ארנדט פיתחה רעיון המשיק למצפון, רעיון החשיבה אשר חודד לאור הרצאות על הגותו של קאנט. בשנה זו היא עיצבה מחדש את רעיון המצפון הן מבחינה פוליטית והן מבחינה פילוסופית. עיצוב זה מעלה את השאלה: כיצד חל השינוי ברעיון המצפון אצל חנה ארנדט ב-1970? ומהו השינוי אותו ביקשה ארנדט לחולל ברעיון המצפון?

גם בספרות המחקר סומן השינוי ההגותי של ארנדט ביחס למושג המצפון ב-1970. אך ישנה מחלוקת על היקפו ומשמעותו של השינוי ברעיון המצפון. ביחס למשמעותו של המצפון אצל ארנדט המחקר משרטט שני מודלים מושגיים ופוליטיים דרכם ניתן לאפיין את מושג המצפון. הרעיון המאחד בין מודלים אלו הוא היחס בין העיקרון של החוק הטרנסנדנטי לעיקרון של הדיאלוג הסוקראטי. יחד עם זאת ההתפתחות עצמה של המושג המצפון לא נחקרה באופן מקיף וכולל. כך למשל השינוי ברעיון המצפון אצל ארנדט נותק מהקשרו האינטלקטואלי.

במחקר זה נעשה שימוש בשיטת ההיסטוריה האינטלקטואלית. כחלק משיטה זו נבחנו רעיונות מרכזים הנמצאים בבסיס המקורות של ארנדט ופותחו יחידות משמעות ביחס לרעיון המצפון. המקורות אליהם התייחסנו הם: כתיבתה הפובליציסטית של ארנדט, הופעותיה של ארנדט, פרטים אישיים וביוגרפים, כתבים ופרסומים של דוברי הכנסים ושימוש בכתיבה מחקרית אודות רעיונותיה של ארנדט עצמה.

**פרק ראשון ושני- המוטיבים המצפונים עד 1970 והדיאלקטיקה של מושג המצפון ב-1970**

על מנת לרדת לשורש עניין סקרנו תחילה את המקורות הראשונים ברעיון המצפון עד 1970 בכתביה של ארנדט. לאור עיון בכתבים אלו נתגלו שני מוטיבים מצפונים בכתביה של ארנדט עד 1970: 'קול המצפון' ו-'אישיות המצפונית'. המוטיב הפילוסופי, קול בעצמי המעורר חשיבה ויוצר הבדלה מוסרית. והמוטיב הפוליטי, דמויות היסטוריות מצפוניות וכניגוד אליהם דמויות ללא יכולת חשיבה. בעקבות חידוד המוטיבים בחנו את המקורות הראשונים של ארנדט בשנת 1970.

הראנו כי אף על פי שישנו דמיון הגותי ביחס למוטיב של קול המצפון, ארנדט שינתה במהלך שנת 1970 את עמדתה כלפי הסרבנות המצפונית. בכנס הראשון ארנדט טענה כי אי ציות אזרחי נובע מהחלטה הנעשית על ידי יחידים על פי מצפונם. אולם במהלך שנת 1970 שינתה את דעתה והפרידה בין האי ציות האזרחי לסרבנות המצפון ונתנה למצפון מקום כדעה מצפונית. שינוי העומק מבחינה ההגותית בא לידי ביטוי בכך שהצהירה במאמר כי מצפון אינו פוליטי ואופיו הוא תנועת חשיבה.

**פרק שלישי- העימות עם ההוגים האמריקאים**

כדי להעמיק את ההבנה על עומקו של השינוי במושג המצפון, ביקשנו לחקור אותו בתוך הקשרו בשיח האינטלקטואלי עם ההוגים האמריקאים. בהקשר זה הדיון על סרבנות המצפונית והאי ציות האזרחי הוא חלק ממפנה עמוק שארנדט ביקשה לקדם בשיח האינטלקטואלי, גישה ליברלית אחרת. בתקופה זו העמיקו המחלוקות בין תפיסות אורתודוקסיות לבין גישות רדיקאליות ליברליות, בין הוגי השמאל החדש לבין ההוגים הנאו-קונסרבטיבים. ארנדט הושפעה מעמדותיהם של הדוברים מהמחנות השונים בכנסים איתם התעמתה ואליהם הגיבה. ארנדט קידמה את רעיונות רוח החוק וההסכמה בניסיון ליצור פוליטיקה דינמית המאפשרת ייסוד מחדש. היא יצאה כנגד העמדה הליברלית שקידמה את שיח הזכויות וחירויות האזרח וקראה תיגר על העמדה השמרנית המקדשת את החוק ואת מוסדות השלטון. בנוסף ארנדט עמלה על ההפרדה בין הפרטי לציבורי, ובין המוסר לפוליטי. היא הדגישה את מקומם של היחידים המצפוניים הפועלים במרחב הפרטי, וביקשה לתת מקום לדעה המצפונית בתוך ריבוי דעות בשדה הפוליטי. ארנדט ניסתה באמצעות קריאה פוליטית זו לעמוד על התשתית של המרחב הפוליטי, האפשרות לחשוב. רעיונה לייסוד הפוליטי ועמדתה האחרת המקדמת אפשרות לחשוב כתשתית למרחב הפוליטי נתקלו בקיטוב המחנות ביחס לסוגיות אקטואליות. דעותיה של ארנדט היו בעמדת מיעוט והניסיון התאורטי פוליטי שלה בו הפרידה את המצפון מהפוליטי ואת סרבנות המצפון מהאי ציות האזרחי לא התקבלו במלואם אפילו בקרב חבריה ושותפיה.

**פרק רביעי- חשיבה עצמית**

על מנת להשלים את המהלך ההגותי ברעיון המצפון אצל ארנדט היה עלינו לעמוד על השינוי הביוגרפי והפילוסופי בהגותה סביב שנת 1970. ארנדט בשנים אלו החלה הוגה ברעיון החשיבה כמעין השלמה פילוסופית ל'מצב האנושי'. המיקוד ההגותי המחודש שלה התבסס על שינוים ביוגרפים. מבחינה ביוגרפית הייתה זו אחת השנים הדרמטיות בחייה של ארנדט, בשל איבוד הקרובים לה ביותר. יתר על כן חוסר ההבנה הציבורית של הגותה ביחס לכישלון המוסרי וקריאה מחודשת בכתביו של היידגר הובילו אותה לחשוב מחדש על קול המצפון ועל האפשרות לחשוב. בשנת 1970 ארנדט ביקשה לקדם ולחדש את רעיון החשיבה ביני לבין עצמי. כדי לחדש את רעיון זה ארנדט בחרה לפרש מחדש את הגותו של קאנט ולקדם את ביקורת הטעם על פני הצו הקטגורי. היא הציבה מחדש בחשיבה את מקומו של צופה העולם המביט בשחקנים. היא כיוונה להבנה מחודשת של השכל הישר כחוש קהילתי בו מוטמע מקומם של האחרים כתנאי לשיפוט אסתטי פרטי. באמצעות פיתוח חשיבה זו קראה תיגר על ההרגל המוסרי שמופיע לעיתים כקול המצפון המבוסס על החוק המוסרי כמו הצו הקטגורי. היא הגדירה מחדש את מרחב החשיבה כעצמי ובין סובייקטיבי. באמצעות החוש הבין סובייקטיבי צופה העולם מביט בשחקן ומתרגל את הטעם על ידי שימוש בחשיבה המורחבת כאפשרות חשיבה ולא כחובת ציות. חשיבה ביקורתית אסתטית זו פותחת את האפשרות לבחון את כל נקודות המבט של האחרים כייצוגים בשיח העצמי אצל אנשים חושבים אינדיבידואלים.

ארנדט ביקשה לקדם מפנה במושג המצפון בשנת 1970. המהלך הפוליטי והמהלך פילוסופי הובנו פעמים רבות באופן מבודד כשני מהלכים שונים. אולם הבנה שלמה של המפנה מתקבלת רק על ידי חיבור בין המהלך הפוליטי למהלך הפילוסופי בשנת 1970. יש להבינם כחלקים משלימים לשינוי שארנדט מכוננת ברעיון המצפון, שתי עמדות המרכיבות תנועה הגותית אחת. תנועה פוליטית במאמר בונה עמדה ליברלית אחרת המבוססת על הבנה דינמית של המרחב הפוליטי המושתת על ריבוי דעות מצפוניות, בו יש מרחב לחשיבה מוסרית פרטית. ותנועה פילוסופית משלימה בקורס על קאנט, קריאה להחלפת קול המצפון באפשרות לחשוב, בדגש על קידום רעיון החשיבה שלה, החשיבה המורחבת ביני לבין עצמי.

הטענה בתזה זו היא כי במהלך 1970 חל שינוי כולל במושג המצפון אצל ארנדט. ארנדט מתוך גישה ליברלית אחרת ניסתה בשנה זו לקדם שני שינוים הגותיים בשיח האינטלקטואלי, מחד קריאה לייסוד פוליטי מחודש ומאידך קריאה לביסוס האפשרות לחשוב. ביסוס האפשרות לחשוב מלמד על שינוי עמוק יותר שארנדט קידמה ברעיון במצפון. שינוי שנבע מתנועה אישית של ארנדט מעבר מהפוליטי לפילוסופי. כך כחלק מאובדן משמעותי בחייה התגברה אצלה תנועה פילוסופית הקוראת לבקר את קול המצפון ולקדם חשיבה. מתוך ביקורת על מרחב החשיבה הפילוסופי והפוליטי ארנדט ביקשה ליצור מרחב חשיבה אסתטי ביני לבין עצמי בו החשיבה המוסרית מתחדשת כל העת ובה יש מקום לאחרים בשיח הפנימי של האדם.